Úrslitaleikur Meistaradeildarinnar er í kvöld þegar Liverpool og Real Madrid berjast um Evrópumeistaratitilinn. Real getur þá hampað titlinum í fjórtánda sinn.
Ekkert lið hefur unnið meistaradeildina oftar en Real Madrid sem hafa 13 sinnum hampað titlinum, síðast árið 2018 þegar Real lagði Liverpool að velli í úrslitaleiknum 3-1. Liverpool hefur sex sinnum orðið Evrópumeistari, síðast árið 2019. Liverpool hefur þegar tryggt sér enska bikarinn og deildarbikarinn og getur því náð í bikarþrennu í kvöld. Leikurinn hefst klukkan sjö og fer fram á Stade de France leikvanginum í París.
Matthildur Óskarsdóttir er heimsmeistari unglinga í klassískri bekkpressu. Matthildur keppti í mínus 84 kílóa flokki á HM í Kazahstan í morgun og lyfti þar 125 kílóum sem er nýtt Íslandsmet. Alexandra Rán Guðnýjardóttir er heimsmeistari unglinga í mínus 63 kílógramma flokki en hún lyfti 102,5 kílóum.
Ríkjandi Ólympíu- og heimsmeistari í kringlukasti, Daniel Ståhl, keppir á afmælismóti Frjálsíþróttasambands Íslands í dag. Þjálfari hans, Vésteinn Hafsteinsson, segir ekki útilokað að heimsmet falli á Selfossi í dag.
Afmælismót FRÍ hófst klukkan 12. Þar er keppt í hinum ýmsu greinum en kringlukastkeppnin verður sýnd beint á RÚV frá klukkan tvö.
Þróttur varð í gærkvöld fyrsta liðið til að tryggja sér sæti í 8 liða úrslitum Mjólkurbikars kvenna í fótbolta þegar liðið lagði Víking að velli 2-1. Leikurinn var fyrsti leikur 16-liða úrslitanna en fimm leikir eru á dagskrá í dag, en leikur Selfoss og Aftureldingar kl. 16:30 verður sýndur beint á RÚV.